32012R0394
L 123/30
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 394/2012
od 8. svibnja 2012.
o utvrđivanju količinskog ograničenja za izvoz šećera i izoglukoze izvan kvote do kraja tržišne godine 2012./2013.
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 61. prvi stavak točku (d) u vezi s njezinim člankom 4.,
budući da:
(1)
U skladu s člankom 61. prvim stavkom točkom (d) Uredbe (EZ) br. 1234/2007 proizvedene količine šećera ili izoglukoze koje premašuju kvotu iz članka 56. te Uredbe mogu se izvesti jedino u okviru količinskog ograničenja koji treba utvrditi.
(2)
Detaljna provedbena pravila za izvoz izvan kvote, posebno ona koja se odnose na izdavanje izvoznih dozvola, utvrđena su Uredbom Komisije (EZ) br. 951/2006 (2). Međutim, količinsko ograničenje treba utvrditi za svaku tržišnu godinu uzimajući u obzir potencijalne mogućnosti na izvoznim tržištima.
(3)
Za neke Unijine proizvođače šećera i izoglukoze izvoz iz Unije predstavlja važan dio njihovih gospodarskih djelatnosti i oni su uspostavili tradicionalna tržišta izvan Unije. Izvoz šećera i izoglukoze na ta tržišta mogao bi biti ekonomski održiv i bez dodjeljivanja izvoznih subvencija. U tu je svrhu potrebno utvrditi količinsko ograničenje za izvoz šećera i izoglukoze izvan kvote tako da dotični proizvođači iz EU-a mogu i dalje opskrbljivati svoja tradicionalna tržišta.
(4)
Ocjenjuje se da bi za tržišnu godinu 2012./2013. tržišna potražnja bila zadovoljena ako se količinsko ograničenje za izvoz šećera izvan kvote početno utvrdi na 650 000 tona, izraženih u ekvivalentu bijelog šećera, a za izvoz izoglukoze izvan kvote na 70 000 tona, izraženih u suhoj tvari.
(5)
Izvoz šećera iz Unije na neka bliža odredišta i u treće zemlje koje proizvodima Unije odobravaju povlašteni uvozni režim trenutačno je u posebno povoljnom konkurentskom položaju. S obzirom na to da ne postoje odgovarajući instrumenti uzajamne pomoći u borbi protiv nepravilnosti te kako bi se rizik od prijevara sveo na najmanju moguću mjeru te spriječile moguće zlouporabe povezane s ponovnim uvozom ili ponovnim unošenjem šećera izvan kvote u Uniju, neka bliža odredišta trebalo bi isključiti iz prihvatljivih odredišta.
(6)
Budući da je procijenjeno da kod izoglukoze postoji manja opasnost od prijevara zbog prirode samog proizvoda, nije potrebno ograničiti prihvatljiva odredišta za izvoz izoglukoze izvan kvote.
(7)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Utvrđivanje količinskog ograničenja za izvoz šećera izvan kvote
1. Za tržišnu godinu 2012./2013., koja traje od 1. listopada 2012. do 30. rujna 2013., količinsko ograničenje iz članka 61. prvog stavka točke (d) Uredbe (EZ) br. 1234/2007 iznosi 650 000 tona za izvoz bijelog šećera izvan kvote obuhvaćenog oznakom KN 1701 99 bez subvencije.
2. Izvoz u okviru količinskog ograničenja utvrđenog u stavku 1. dopušten je za sva odredišta osim:
(a)
sljedećih trećih zemalja: Andore, Lihtenštajna, Svete Stolice (Države Grada Vatikana), San Marina, Hrvatske, Bosne i Hercegovine, Srbije (3), Crne Gore, Albanije i bivše jugoslavenske republike Makedonije;
(b)
sljedećih državnih područja država članica koja nisu dio carinskog područja Unije: Farskih Otoka, Grenlanda, Heligolanda, Ceute, Melille, općina Livigno i Campione d’Italia te područja Republike Cipra na kojima Vlada Republike Cipra ne provodi stvarnu kontrolu;
(c)
sljedećih europskih područja za čije je vanjske odnose odgovorna država članica, ali koja nisu dio carinskog područja Unije: Gibraltara.
Članak 2.
Utvrđivanje količinskog ograničenja za izvoz izoglukoze izvan kvote
1. Za tržišnu godinu 2012./2013., koja traje od 1. listopada 2012. do 30. rujna 2013., količinsko ograničenje iz članka 61. prvog stavka točke (d) Uredbe (EZ) br. 1234/2007 iznosi 70 000 tona, izraženih u suhoj tvari, za izvoz izoglukoze izvan kvote obuhvaćene oznakama KN 1702 40 10, 1702 60 10 i 1702 90 30 bez subvencije.
2. Proizvodi iz stavka 1. smiju se izvoziti jedino ako ispunjavaju uvjete utvrđene u članku 4. Uredbe (EZ) br. 951/2006.
Članak 3.
Stupanje na snagu
Ova Uredba stupa na snagu sedmog dana od dana objave u Službenom listu Europske unije.
Primjenjuje se od 1. listopada 2012.
Prestaje važiti 30. rujna 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. svibnja 2012.